瑞荷
作者：劉攽
朝代：宋

paragraphs: 西濠本連金水河，天潢之下分餘波。
波深水靜生物秀，十步百步皆圓荷。
五月浮舟人不見，瑞荷亭亭尤可羨。
連二雕成白玉盤，合歡裁作青油扇。
浣紗女子紅蓮房，背面照鏡勻鮮粧。
斜陽弄影並高蓋，下有戢翼雙鴛鴦。
人情貴少瑞云美，亦自天和獨鍾此。
周王嘉禾獻同穎，漢皇奇木誇連理。
君不見今年大田所收十萬倉，上客爲子歌吉祥。